דוני ואן דה בייק חוזר לצמרת רשימת מטרות הרכש של ריאל מדריד. כך מדווחים בהולנד ובספרד.
לפי הדיווחים, במדריד החליטו להפסיק להשקיע את כל מאמציהם בגזרתו של פול פוגבה – ולחזור לעסוק גם באפשרות רכישתו של הקשר ההולנדי בן ה-22. זאת לאור הסחבת מול מנצ’סטר יונייטד והחשש להישאר קירחים מכל הכיוונים.
המגעים לרכישתו של ואן דה בייק החלו כבר בסיום העונה שעברה, אך טרם הוגשה הצעה רשמית. במועדון לא רואים בו אלטרנטיבה לפוגבה, אלא שחקן שיכול להגיע גם יחד איתו – זאת במידה ותושג התקדמות כלשהי מול הצרפתי בשבוע הקרוב (טרם סגירת חלון ההעברות באנגליה בסוף השבוע הבא).
בשבועות האחרונים הודו גם באייאקס וגם ואן דה בייק עצמו שעתידו עודנו פתוח. באחד הראיונות האחרונים שלו בהולנד אמר השחקן: “אני לא יכול לצאת בהצהרות ולומר שאשאר ב-100%. בכדורגל אי אפשר להבטיח שום דבר”.
לפי ההערכות, אייאקס צפויה לדרוש כ-50 מיליון יורו תמורת הקשר בן ה-22.